Artikel 6, stk. 1, første punktum, i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer indeholder en pligt til at offentliggøre et dokument, når de ønskede oplysninger vedrører emissioner til miljøet, selv i tilfælde, hvor der er risiko for at skade de i medfør af artikel 4, stk. 2, første led, i forordning nr. 1049/2001 om aktindsigt i Europa-Parlamentets, Rådets og Kommissionens dokumenter beskyttede interesser, idet denne fortolkning ikke kan anfægtes under dække af at tilstræbe en sammenhængende og harmonisk fortolkning eller en fortolkning, der er i overensstemmelse med artikel 16 og 17 i Den Europæiske Unions charter om grundlæggende rettigheder, artikel 39, stk. 2 og 3, i Aftale om handelsrelaterede intellektuelle ejendomsrettigheder (TRIPs-aftalen), som udgør bilag 1 C til overenskomsten om oprettelse af Verdenshandelsorganisationen, direktiv 91/414 om markedsføring af plantebeskyttelsesmidler eller forordning nr. 1107/2009 om markedsføring af plantebeskyttelsesmidler.

Forordning nr. 1367/2006 indeholder således for det første bestemmelser, som erstatter, ændrer eller præciserer visse bestemmelser i forordning nr. 1049/2001.

For det andet opstiller artikel 6, stk. 1, første punktum, i forordning nr. 1367/2006 en uafkræftelig retlig formodning om, at der er en tungtvejende offentlig interesse i oplysningernes offentliggørelse, når de oplysninger, der anmodes om, vedrører emissioner til miljøet, og forudsat at oplysningerne ikke vedrører en undersøgelse og navnlig en undersøgelse vedrørende mulige overtrædelser af EU-retten. Samme bestemmelse kræver, at den berørte institution offentliggør et dokument, som der er indgivet en begæring om aktindsigt i, når de ønskede oplysninger vedrører emissioner til miljøet, selv hvis en sådan offentliggørelse risikerer at skade beskyttelsen af en bestemt fysisk eller juridisk persons forretningsmæssige interesser. I denne forbindelse giver hverken direktiv 91/414 eller forordning nr. 1107/2009 mulighed for at modsætte sig denne uafkræftelige formodning og give de offentlige og private interesser, de beskytter, forrang i forhold til den mere tungtvejende offentlige interesse, der er nævnt i den pågældende artikel 6, stk. 1, første afsnit, i forordning nr. 1367/2006.

For det tredje kan anvendelsen af denne artikel 6, stk. 1, heller ikke forhindres under dække af at opretholde en rimelig balance mellem beskyttelsen af den grundlæggende ejendomsret, der også omfatter intellektuelle ejendomsrettigheder, der er sikret ved Den Europæiske Unions charter om grundlæggende rettigheder og ved TRIPs-aftalen, og beskyttelsen af andre grundlæggende rettigheder. En sådan tilgang medfører undladelse af anvendelse af en klar og ubetinget EU-rets bestemmelse, hvorom det end ikke er gjort gældende, at den er i strid med en højere retsregel.

Endelig forholder det sig således, at selv om det er korrekt, at bestemmelserne i TRIPs-aftalen udgør en integrerende del af Unionens retsorden, og at der i tilfælde, hvor der findes EU-regler på et område, der er omfattet af TRIPs-aftalen, findes en forpligtelse til at anlægge en fortolkning i overensstemmelse med denne aftale, kan der ikke med henblik på en fortolkning af gældende ret, der er i overensstemmelse med TRIPs-aftalens artikel 39, stk. 2 og 3, være tale om at undlade at anvende bestemmelserne i artikel 6, stk. 1, første afsnit, i forordning nr. 1367/2006, idet en sådan tilgang reelt indebærer, at der rejses tvivl om lovligheden af denne artikel 6, stk. 1, henset til disse bestemmelser i TRIPs-aftalen.

(jf. præmis 35-38, 40, 41 og 44-46)